જૂના વખતમાં ચૂનાબંધ ઘરનાં ઓરડામાં, અગાશીમાં કે મકાનના પાયામાં ચૂનાનો ધ્રાબો ધરબાતો. આ ધ્રાબાને પાકો કરીને ‘છો લીસી’ બનાવવા આ ધ્રાબો ધરબવા માટે વપરાતા સાધનને ટિપ્પણી કહેવાય. લાંબી લાકડીના છેડે લાકડાનો ચોરસ કે લોઢાનો ગોળ ગડબો લગાડેલી ટિપ્પણીઓ હાથમાં લઈને સામસામે કે ગોળાકારમાં ઊભી રહીને બહેનો ‘ટિપ્પણી નૃત્ય’ કરે છે. આ નૃત્ય સૌરાષ્ટ્રના ચોરવાડ પંથકમાં રહીને કાળી મજૂરી કરનાર કોળી જાતિની સ્ત્રીઓનું શ્રમહારી નૃત્ય છે. સંગીત અને નૃત્ય દ્વારા કઠિન પરિશ્રમને હળવોફૂલ બનાવી દેવાની લોકનારીની કોઠાસૂઝમાંથી આ નૃત્ય જન્મ્યું છે. ચોરવાડની કોળી બહેનો ઉપરાંત રાજકોટની ભીલ બહેનો, ગોહિલવાડની કંઠાળ્ય પ્રદેશની ખારવણ બહેનો અને જામનગરની સીદી બહેનોમાં પણ ટિપ્પણી નૃત્ય ભજવાય છે.